महालक्ष्म्यष्टकम्

इन्द्र  उवाच
नमस्तेऽस्तु महामाये श्रीपीठे सुरपूजिते
शङ्खचक्रगदाहस्ते महालक्ष्मि नमोऽस्तु ते  १

नमस्ते गरुडारूढे कोलासुरभयङ्करि
सर्वपापहरे देवि महालक्ष्मि नमोऽस्तु ते  २

सर्वज्ञे सर्ववरदे सर्वदुष्टभयङ्करि
सर्वदुःखहरे देवि महालक्ष्मि नमोऽस्तु ते  ३

सिद्धिबुद्धिप्रदे देवि भुक्तिमुक्तिप्रदायिनि
मन्त्रमूर्ते सदा देवि महालक्ष्मि नमोऽस्तु ते  ४

आद्यन्तरहिते देवि आद्यशक्ति महेश्वरि
योगजे योगसम्भूते महालक्ष्मि नमोऽस्तु ते  ५

स्थूलसूक्ष्ममहारौद्रे  महाशक्ति महोदये
महापापहरे देवि महालक्ष्मि नमोऽस्तु ते  ६

पद्मासनस्थिते देवि परब्रह्मस्वरूपिणि
परमेशि जगन्मातर्महालक्ष्मि नमोऽस्तु ते  ७

श्वेताम्बरधरे देवि नानालङ्कारभूषिते
जगत्स्थिते जगन्मातर्महालक्ष्मि नमोऽस्तु ते  ८
महालक्ष्म्यष्टकं स्तोत्रं यः पठेद्भक्तिमान् नरः
सर्वसिद्धिमवाप्नोति राज्यं प्राप्नोति सर्वदा  ९

एककाले पठेन्नित्यं महापापविनाशनम्
द्विकालं यः पठेन्नित्यं धनधान्यसमन्वितः  १०

त्रिकालं यः पठेन्नित्यं महाशत्रुविनाशनम्
महालक्ष्मीर्भवेन्नित्यं प्रसन्ना वरदा शुभा  ११

Reference:
Mantrapushpam, (Mumbai: Ramakrishna Math), p. 517.